Lauris Valters

Lauris Valters (dzimis  Saldū) ir latviešu dziedātājs, komponists, dzejnieks. Muzikālo karjeru sācis 1999. gadā, grupā “Ēnas” un 13 gadus bija tās vokālists. Pašreiz Lauris Valters muzicē un uzstājas dažādos koncertos gan viens, gan kopā ar savu muzikālo apvienību NeParasts Bars. Divus gadus Lauris Valters strādāja Latvijas Radio 5 — Pieci.lv, kur vadīja raidījumu “Pieci Retro”. No 2019. gada vasaras līdz 2021. gada rudenim L.Valters vadīja TV raidījumu "Izstāsti Latvijai".

Bērnība un skolas gadi 
Lauris Valters bērnību pavadīja Brocēnos, kur mācījies pamatskolā un vidusskolā. No 6 gadu vecuma Saldus mūzikas skolā mācījies klavierspēli. Absolvējis Brocēnu vidusskolu, tālāk turpināja studēt politoloģiju Rīgas Stradiņa universitātē, tomēr to nepabeidza, jo nopietni pievērsās mūzikai.

Mūziķa karjera 
1999. gadā Lauris Valters kopā ar saviem domubiedriem Jāni Ķergalvi, Jāni Maslovski un Edgaru Apīni izveidoja grupu “'Ēnas,” kurā 13 gadus bija tās solists. 2005. gadā grupas sastāvs mainījās, Lauris Valters turpināja būt par grupas vokālistu, grupā darbojās Dāvis Ābrams (taustiņinstrumenti), Jānis Ķergalvis (elektriskā ģitāra), Mārtiņš Miļevskis (bungas), Staņislavs Judins (basģitāra), no 2008. gada basģitāru spēlēja Pēteris Pāss. 2008. gadā kopā ar grupu iznāca albums ”ĒNAS”, kā arī tapuši vairāki radiosingli, tādi kā "Candy", "Who we are", “Beautiful Morning”, “Neprātīgais”, “SirC”, “Ar skaistām frāzēm”, “Seven”, “Wrong Song”.

2013. gadā kopā ar grupu “PeR” piedalījās Eirovīzijas konkursā Malmē (Zviedrija), kur startēja pusfinālā, bet finālā neiekļuva.

2015. gadā Laura Valtera komponētā dziesma “Life lines” (kuru izpildīja Rihards Saule) tika iekļauta 20 fināla dziesmu izlasē Eirovīzijas nacionālās atlases konkursā Supernova.

2015. gadā Lauris Valters sarakstīja mūziku Aigas Skrīveres režisētajai dokumentālajai filmai "Tikai Bērns". Šīs filmas tituldziesma ir "Būtu tā vērts" , kuru Lauris iedziedājis kopā ar Aiju Andrejevu.

Lauris Valters komponē dziesmas un raksta tekstus arī citiem izpildītājiem, piemēram, dziesmas “Dziesma pustumsā” un “Tas bija tad”, kuras izpilda Aija Andrejeva, ir Laura Valtera komponētas. Dziesmai "Mana Āfrika" , kuru izpilda Elizabete Zagorska, L.Valters rakstījis tekstu, savukārt viņa tēvs Egons Valters mūziku. 2017. gada X faktora dalībniece Nadežda Maņkeviča ieskaņojusi Laura dziesmu "Jūtam tik un tā". Vēl arī Laura dziesmas ieskaņojuši Ieva Janiševa "Lūgšana" , Monta Ķimene (MONTA) "Skanēt" , bērnu popgrupa Pusnotis "Kad mēness sauli pārsteidza", Toms Kalderauskis "Ar tevi" u.c.

Lauris Valters muzicē gan viens, gan ar pavadošo sastāvu, kuru veido profesionāli mūziķi — Jānis Miltiņš (taustiņinstrumenti), Māris Vitkus (taustiņinstrumenti), Reinis Briģis (ģitāra), Mārtiņš Linde (sitaminstrumenti), Jānis Olekšs (bass), u.c.

Pirmajos solo karjeras gados sadarbībā ar producentiem Krišjāni Geidānu un Rūdolfu Budzi (DJ Rudd) L.Valters laiž klajā singlus: “Manā pasaulē”, “7 Angels”, “Vieglums neaprakstāms”, “Brieži dejo!”, “Nāc, šonakt aizbēgsim!”, "Tur un Te" u.c.

No 2015.gada rudens tiek uzsākta sadarbība ar producentu Reini Briģi, ierakstītas dziesmas — "Tad apstājās laiks" , "Tev" , "Baltā dvēsele", "Magic Years" , "1836" , "Mirklī ieklausies", "Nāc!" u.c.

2017. gadā L.Valters ar dziesmu "Magic Years" piedalījās Latvijas nacionālajā Eirovīzijas atlases konkursā "Supernova" un 1. ceturtdaļfināla pārraidē ieguva 1. vietu, iekļūstot pusfinālā.

2018. gadā arī piedalījies konkursā "Supernova" un arī iekļuvis tā finālā ar dziesmu "Lovers Bliss" .

2018. gada pavasarī aizstājot mūziķi Valteru Frīdenbergu piedalījās koncertuzvedumos "Dod, Dieviņi!".

2019. gada vasarā Lauris Valters kopā ar producentu Reini Briģi izveidoja jaunu muzikālu projektu Polar Pilots un izdeva pirmo singlu "Magnēts".

2019. gada rudenī tika izdots pirmais dzejoļu krājums "Visumā Veidoti Vārdi".

2019. gada 8. oktobrī iznāca Laura Valtera pirmais solo albums "Mirklī ieklausies".

2020. gadā L.Valters Polar Pilots sastāvā kopā ar R.Briģi izdod 2 singlus "Tam ir jābūt tepat" un "1984".

2020. gada 14. oktobrī iznāk šūpuļdziesmu albums bērniem un ģimenēm "Guliet, mazie!", kurā kopumā ir 10 dziesmas. Gan paša L.Valtera komponētas, gan viņa tēva Egona Valtera dziesmas ar dzejnieku vārdiem (Ojāra Vācieša, Vitauta Ļūdēna, Klāva Elsberga, u.c.)

2020. gada novembrī tiek izdots Laura Valtera otrais dzejoļu krājums "Garam Gara Gaita".

2020. gada nogalē L.Valters laiž klajā ziemas noskaņu un Ziemassvētku dziesmu albumu "Sirds kā bākuguns", kurā kopumā ir 10 kompozīcijas, dažas no tām izdotas kā Adventes laika singli jau iepriekšējos gados (Manā pasaulē, Ziemassvētki manā ielā, Baltā dvēsele, Zīlīte), kā arī pavisam jaunas dziesmas.

2021. gada vasarā tiek izdota kompozīcija un video "Šeit un tagad", kurš uzņemts Bauskā un tajā kopā ar Lauri filmējās jauniešu deju kolektīvs "Līdums".

2022. gada pavasarī L.Valters izdod jaunu dziesmu "Saule zenītā" ar Madaras Dzintaras-Plušas veidotu teksta video.

2022.gadā L.Valters Polar Pilots sastāvā kopā ar R.Briģi izdod divus jaunus singlus "Pēdējā deja" un "Planēta: Rudens". 

2022. gada septembrī tiek izdots Laura Valtera trešais - vēlējuma dzejoļu krājums "Sirds Silta Sajūta".

Diskogrāfija

Albumi

Radio singli 

Dzejoļu krājumi:

Visumā Veidoti Vārdi (2019)

Garam Gara Gaita (2020)

Sirds Silta Sajūta (2022)

Atsauces 

1984. gadā dzimušie
Saldū dzimušie
Latviešu mūziķi
Supernovas dalībnieki